CELEX: 62017CN0119
Language: sk
Date: 2017-03-06 00:00:00
Title: Vec C-119/17: Návrh na začatie prejudiciálneho konania, ktorý podal Tribunalul Sibiu (Rumunsko) 6. marca 2017 – Liviu Petru Lupean, Oana Andreea Lupean/OTP BAAK NYRT prostredníctvom OTPBANK SA prostredníctvom Sucursala Sibiu a OTP BAAK NYRT prostredníctvom OTPBANK SA

6.6.2017   
            
            
               SK
            
            
               Úradný vestník Európskej únie
            
            
               C 178/7
            
         Návrh na začatie prejudiciálneho konania, ktorý podal Tribunalul Sibiu (Rumunsko) 6. marca 2017 – Liviu Petru Lupean, Oana Andreea Lupean/OTP BAAK NYRT prostredníctvom OTPBANK SA prostredníctvom Sucursala Sibiu a OTP BAAK NYRT prostredníctvom OTPBANK SA
   (Vec C-119/17)
   (2017/C 178/08)
   Jazyk konania: rumunčina
   
      Vnútroštátny súd, ktorý podal návrh na začatie prejudiciálneho konania
   
   Tribunalul Sibiu
   
      Účastníci konania pred vnútroštátnym súdom
   
   
      Žalobcovia: Liviu Petru Lupean, Oana Andreea Lupean
   
      Žalované: OTP BAAK NYRT prostredníctvom OTPBANK SA prostredníctvom Sucursala Sibiu, OTP BAAK NYRT prostredníctvom OTPBANK SA
   
      Prejudiciálne otázky
   
   
               1.
            
            
               Možno článok 4 ods. 1 smernice Rady 93/13/EHS z 5. apríla 1993 o nekalých podmienkach v spotrebiteľských zmluvách (1), spolu so zásadou „in dubio pro consumer“, vyplývajúcou z článku 5 odseku 1 druhej vety tejto smernice, a judikatúrou súdov Únie vykladať v tom zmysle, že v súvislosti s podmienkami zmluvy o bankovom úvere:
               
                           —
                        
                        
                           ktorými sa dlžníkovi poskytuje peňažná suma vyjadrená v určitej mene (cudzej mene), pričom dlžníka zaväzujú, aby požičanú sumu vrátil v rovnakej mene (cudzej mene), z okolností sprevádzajúcich uzavretie a plnenie zmluvy však vyplýva, že úver sa v skutočnosti sprístupnil v úplne inej mene a že účtovaná mena sa použila iba virtuálne na účely výpočtu,
                        
                     
                           —
                        
                        
                           ktoré celé riziko posilnenia vonkajšej a/alebo vnútornej hodnoty účtovanej meny (cudzej meny), ktorá sa virtuálne použila, prenášajú v plnom rozsahu na dlžníka (spotrebiteľa), hoci prijal platbu v inej mene, ktorú reálne spotreboval,
                        
                     
                           —
                        
                        
                           ktoré transparentne nevysvetľujú, ako konkrétne funguje výmenný mechanizmus virtuálne použitej účtovanej meny, tak, aby spotrebiteľ mohol na základe zrozumiteľných kritérií posúdiť finančné dôsledky vyplývajúce z podpísania zmluvy,
                        
                     
                           —
                        
                        
                           ktoré vedú k peňažnému záväzku spotrebiteľa, ktorý je v rámci splátok úveru povinný zaplatiť sumy vyplývajúce z rozdielu medzi splátkami vypočítanými v účtovanej mene, ktorá sa dlžníkovi virtuálne ponúkla, a splátkami vypočítanými v mene platby, ktorá sa skutočne spotrebovala,
                        
                     môže existovať riziko ich nekalého charakteru?
            
         
               2.
            
            
               V prípade kladnej odpovede na prvú prejudiciálnu otázku, aké sú kritériá, ktoré má vnútroštátny súd uplatniť na účely analýzy tohto prípadného nekalého charakteru vo vzťahu k skutkovým okolnostiam, opísaným v prvej prejudiciálnej otázke?
            
         
               3.
            
            
               Možno predpokladať, že zmluvné podmienky opísané v prvej prejudiciálnej otázke nie sú súčasťou hlavného predmetu zmluvy o úvere?
            
         
      (1)  Smernica Rady 93/13/EHS z 5. apríla 1993 o nekalých podmienkach v spotrebiteľských zmluvách (Ú. v. ES L 95, 1993, s. 29; Mim. vyd. 15/002, s. 288).